Κανονισμός (ΕΚ) αριθ. 588/2001 της Επιτροπής

της 26ης Μαρτίου 2001

για εφαρμογή του κανονισμού (ΕΚ) αριθ. 1165/98 του Συμβουλίου περί βραχυπρόθεσμων στατιστικών όσον αφορά τον καθορισμό των μεταβλητών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1165/98 του Συμβουλίου, της 19ης Μαΐου 1998, περί βραχυπρόθεσμων στατιστικών(1), και ιδίως το άρθρο 3 και το άρθρο 17 στοιχείο γ),

Εκτιμώντας τα ακόλουθα:

(1) Ο κανονισμός (ΕΚ) αριθ. 1165/98 θεσπίζει ένα κοινό πλαίσιο για την παραγωγή βραχυπρόθεσμων κοινοτικών στατιστικών του οικονομικού κύκλου.

(2) Σύμφωνα με το άρθρο 17 στοιχείο γ) του κανονισμού (ΕΚ) αριθ. 1165/98, απαιτούνται μέτρα εφαρμογής για τον καθορισμό των μεταβλητών που πρέπει να διαβιβάζονται.

(3) Τα μέτρα που προβλέπονται στον εν λόγω κανονισμό είναι σύμφωνα με τη γνώμη της επιτροπής στατιστικού προγράμματος, που συστάθηκε με την απόφαση 89/382/ΕΟΚ, Ευρατόμ του Συμβουλίου(2),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ

Άρθρο 1

Καθορισμός των μεταβλητών

Ο κανονισμός (ΕΚ) αριθ. 1165/98 καθορίζει στο παράρτημα Α στοιχείο γ) σημείο 1, στο παράρτημα Β στοιχείο γ) σημείο 1, στο παράρτημα Γ στοιχείο γ) σημείο 1 και στο παράρτημα Δ στοιχείο γ) σημείο 1, τις μεταβλητές που πρέπει να καλύπτονται από βραχυπρόθεσμες στατιστικές. Στο παρόν παράρτημα περιλαμβάνονται οι ορισμοί των μεταβλητών, καθώς και οι στόχοι, τα χαρακτηριστικά και ο τρόπος υπολογισμού των σχετικών δεικτών.

Άρθρο 2

Εφαρμογή των ορισμών

Τα κράτη μέλη εφαρμόζουν τους ορισμούς που παρατίθενται στο παράρτημα, κατά τη συλλογή των στατιστικών στοιχείων που καλύπτονται από τον κανονισμό (ΕΚ) αριθ. 1165/98, το αργότερο εντός ενός έτους από την ημερομηνία θέσης σε ισχύ του παρόντος κανονισμού.

Τα κράτη μέλη εφαρμόζουν τον ορισμό των στατιστικών στοιχείων που καλύπτονται από τον κανονισμό (ΕΚ) αριθ. 1165/98 στους ορισμούς που παρατίθενται στο παράρτημα, το αργότερο κατά την επόμενη αναπροσαρμογή του έτους βάσης που προβλέπεται στο άρθρο 11 του κανονισμού (ΕΚ) αριθ. 1165/98.

Τα κράτη μέλη, κατά την εφαρμογή των ορισμών που καθορίζονται στο παράρτημα, λαμβάνουν τα απαραίτητα μέτρα προκειμένου να διασφαλίζουν ότι τα υπάρχοντα στατιστικά στοιχεία που καλύπτονται από τον κανονισμό (ΕΚ) αριθ. 1165/98 αναπροσαρμόζονται μέσω νέων υπολογισμών ή εκτιμήσεων, ώστε να ανταποκρίνονται στους εν λόγω ορισμούς.

Τα αποτελέσματα για μια μεταβλητή που δεν αποκλίνουν πάνω από 0,2 % από τα αποτελέσματα μιας μεταβλητής που συμφωνεί με τους ορισμούς της μεταβλητής που καθορίζεται στο παράρτημα θεωρούνται συμμορφούμενα.

Άρθρο 3

Πληροφορίες σχετικά με τη συμμόρφωση προς τους ορισμούς

Κάθε κράτος μέλος διαβιβάζει στην Επιτροπή, ύστερα από αίτημά της, κάθε σχετική πληροφορία σχετικά με τη συμμόρφωση των στατιστικών στοιχείων που αφορούν το εν λόγω κράτος μέλος, προς τους ορισμούς που καθορίζονται στο παράρτημα.

Άρθρο 4

Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Μαρτίου 2001.

Για την Επιτροπή

Pedro Solbes Mira

Μέλος της Επιτροπής

(1) ΕΕ L 162 της 5.6.1998, σ. 1.

(2) ΕΕ L 181 της 28.6.1989, σ. 47.

ΠΑΡΑΡΤΗΜΑ

ΚΑΘΟΡΙΣΜΟΣ ΣΤΟΧΩΝ ΚΑΙ ΧΑΡΑΚΤΗΡΙΣΤΙΚΩΝ ΤΩΝ ΜΕΤΑΒΛΗΤΩΝ

Μεταβλητή 110: Παραγωγή

Στόχος του δείκτη παραγωγής είναι η μέτρηση των αλλαγών στον όγκο της παραγωγής σε σύντομα και τακτικά διαστήματα. Παρέχει ένα μέσο μέτρησης της τάσης όγκου της προστιθέμενης αξίας σε τιμές κόστους συντελεστών σε μια δεδομένη περίοδο αναφοράς(1).

Ο δείκτης παραγωγής αποτελεί ένα θεωρητικό μέσο μέτρησης το οποίο πρέπει να υπολογίζεται προσεγγιστικά με πρακτικά μέτρα.

Η προστιθέμενη αξία σε τιμές κόστους συντελεστών παραγωγής(2) μπορεί να υπολογίζεται από τον κύκλο εργασιών (χωρίς ΦΠΑ και άλλους συναφείς εκπτώσιμους φόρους που συνδέονται άμεσα με τον κύκλο εργασιών), συν την κεφαλαιοποιημένη παραγωγή, συν λοιπά έσοδα εκμετάλλευσης συν ή πλην τις αλλαγές στα αποθέματα, μείον τις αγορές αγαθών και υπηρεσιών, μείον άλλους φόρους επί των προϊόντων που συνδέονται με τον κύκλο εργασιών αλλά δεν είναι εκπτώσιμοι, μείον τα τέλη και τους φόρους που συνδέονται με την παραγωγή.

Τα έσοδα και έξοδα που ταξινομούνται ως χρηματοοικονομικά ή έκτακτα στους λογαριασμούς των εταιρειών εξαιρούνται από την προστιθέμενη αξία.

Οι επιδοτήσεις σε προϊόντα και στην παραγωγή περιλαμβάνονται στην προστιθέμενη αξία σε τιμές κόστους συντελεστών παραγωγής, ενώ εξαιρούνται όλοι οι φόροι επί των προϊόντων και επί της παραγωγής.

Η προστιθέμενη αξία σε τιμές κόστους συντελεστών παραγωγής υπολογίζεται "ακαθάριστη" διότι δεν αφαιρούνται οι διορθώσεις αξιών (όπως οι αποσβέσεις).

Σημείωση:

οι έμμεσοι φόροι κατανέμονται σε τρεις ομάδες.

i) Η πρώτη ομάδα περιλαμβάνει τον ΦΠΑ και άλλους εκπτώσιμους φόρους που συνδέονται άμεσα με τον κύκλο εργασιών και δεν περιλαμβάνονται σ' αυτόν. Οι φόροι αυτοί συλλέγονται σταδιακά από τις επιχειρήσεις, επιβαρύνουν δε εξ ολοκλήρου τον τελικό αγοραστή.

ii) Η δεύτερη ομάδα αφορά όλους τους άλλους φόρους και τέλη που συνδέονται με τα προϊόντα και είτε συνδέονται με τον κύκλο εργασιών και δεν εκπίπτουν είτε είναι φόροι επί των προϊόντων και δεν συνδέονται με τον κύκλο εργασιών. Εδώ περιλαμβάνονται οι φόροι και τα τέλη επί των εισαγωγών και οι φόροι επί της παραγωγής, εξαγωγής, πώλησης μεταβίβασης, μίσθωσης ή παράδοσης αγαθών και υπηρεσιών ή που επιβάλλονται στην χρήση αγαθών και υπηρεσιών για ιδιοκατανάλωση ή για επενδύσεις ιδίου κεφαλαίου.

iii) Η τρίτη ομάδα αφορά φόρους και τέλη που συνδέονται με την παραγωγή. Πρόκειται για υποχρεωτικές, μονομερείς πληρωμές σε χρήμα ή σε είδος, που επιβάλλονται από το δημόσιο ή από τα όργανα της Ευρωπαϊκής Ένωσης στην παραγωγή και στην εισαγωγή αγαθών και υπηρεσιών, στην απασχόληση εργαζομένων, στην ιδιοκτησία ή τη χρήση γης, στα κτίρια ή σε άλλα περιουσιακά στοιχεία που χρησιμοποιούνται στην παραγωγή ανεξαρτήτως της ποσότητας ή της αξίας των αγαθών και των υπηρεσιών που παράγονται ή πωλούνται.

Ο θεωρητικός τύπος για έναν δείκτη παραγωγής (Q) είναι ο δείκτης όγκου Laspeyres, δηλαδή:

>PIC FILE= "L_2001086EL.001902.EPS">

Τα στοιχεία που είναι απαραίτητα για την κατάρτιση ενός παρόμοιου δείκτη δεν είναι ωστόσο διαθέσιμα σε μηνιαία βάση. Στην πράξη, για τη συνέχιση των δεικτών, τα ακόλουθα στοιχεία θεωρούνται κατάλληλες προσεγγιστικές τιμές:

- συνέχιση με αξίες ακαθάριστης παραγωγής (αποπληθωρισμένες),

- συνέχιση με στοιχεία όγκου,

- συνέχιση με κύκλο εργασιών (αποπληθωρισμένου),

- συνέχιση με στοιχεία εισροών εργασίας,

- συνέχιση με στοιχεία εισροών ακαθάριστων υλικών,

- συνέχιση με στοιχεία εισροών ενέργειας.

Ανάλογα με τη χρησιμοποιούμενη μέθοδο προσεγγιστικού υπολογισμού, στο δείκτη παραγωγής θα πρέπει να συνεκτιμώνται:

- διακυμάνσεις στο είδος και στην ποιότητα των εμπορευμάτων καθώς και στα υλικά εισροής,

- μεταβολές των αποθεμάτων των τελικών αγαθών και των υπό εκτέλεση αγαθών και υπηρεσιών,

- αλλαγές στις τεχνικές σχέσεις εισροών εκροών (τεχνικές επεξεργασίες),

- υπηρεσίες που συνδέονται με την επίτευξη προστιθέμενης αξίας, όπως συναρμολόγηση μονάδας παραγωγής, τοποθέτηση, εγκαταστάσεις, επισκευές, σχεδιασμός, έργα μηχανικού, δημιουργία λογισμικού.

Μεταβλητή 115: Παραγωγή οικοδομικών έργων

Μεταβλητή 116: Παραγωγή έργων πολιτικού μηχανικού

Οι στόχοι και τα χαρακτηριστικά των δεικτών για τη μεταβλητή 110 (παραγωγή) ισχύουν επίσης και για τους δείκτες των μεταβλητών που αφορούν κτίρια και έργα πολιτικού μηχανικού.

Η διάκριση της παραγωγής σε κτίρια και έργα πολιτικού μηχανικού βασίζεται στην κατάταξη κατασκευών (CC). Οι εν λόγω δείκτες στοχεύουν στην παρουσίαση της εξέλιξης της προστιθέμενης αξίας σε κάθε ένα από τα δύο κύρια τμήματα του τομέα των κατασκευών, δηλαδή στα κτίρια και στα έργα πολιτικού μηχανικού. Οι δείκτες αυτοί υπολογίζονται μέσω της συλλογής βασικών πληροφοριών (αποπληθωρισμένη παραγωγή, εργασθείσες ώρες, εγκρίσεις/άδειες) για τα προϊόντα της CC και στη συνέχεια μέσω της συγκεντρωτικής παρουσίασης των δεικτών προϊόντων με βάση την κατάταξη CC σε επίπεδο τμήματος.

Μεταβλητή 120: Κύκλος εργασιών

Στόχος του δείκτη κύκλου εργασιών είναι η παρουσίαση της εξέλιξης της αγοράς αγαθών και υπηρεσιών.

Ο κύκλος εργασιών(3) περιλαμβάνει τα συνολικά ποσά που έχει τιμολογήσει η μονάδα παρατήρησης στη διάρκεια της περιόδου αναφοράς και τα οποία αντιστοιχούν σε πωλήσεις αγαθών ή υπηρεσιών που παρασχέθηκαν σε τρίτους.

Ο κύκλος εργασιών περιλαμβάνει όλα τα τέλη και τους φόρους επί των αγαθών ή επί των υπηρεσιών που τιμολογήθηκαν από τη μονάδα με εξαίρεση τον ΦΠΑ που έχει χρεώσει η μονάδα στους πελάτες της και άλλους συναφείς εκπτώσιμους φόρους που συνδέονται άμεσα με τον κύκλο εργασιών.

Περιλαμβάνει επίσης όλα τα άλλα έξοδα (μεταφορά, συσκευασία, κ.λπ.) που επιβαρύνουν τον πελάτη, ακόμη και αν τα έξοδα αυτά αναγράφονται χωριστά στο τιμολόγιο.

Οι μειωμένες τιμές και οι εκπτώσεις καθώς και η αξία της επιστρεφόμενης συσκευασίας πρέπει να αφαιρούνται. Δεν λαμβάνονται υπόψη οι μειώσεις τιμών, οι εκπτώσεις και οι προσφορές που παραχωρήθηκαν σε ένα μεταγενέστερο στάδιο στους πελάτες, για παράδειγμα στα τέλη του έτους.

Τα έσοδα που καταχωρίζονται ως λοιπά έσοδα εκμετάλλευσης, ως χρηματοοικονομικά έσοδα και ως έκτακτα έσοδα στους λογαριασμούς εταιρειών εξαιρούνται από τον κύκλο εργασιών. Εξαιρούνται επίσης οι επιδοτήσεις λειτουργίας που λαμβάνονται από τις δημόσιες αρχές ή από τα όργανα της Ευρωπαϊκής Ένωσης.

Σύμφωνα με τον εν λόγω ορισμό, κατά κανόνα περιλαμβάνονται τα ακόλουθα στοιχεία:

- πωλήσεις μεταποιημένων προϊόντων,

- πωλήσεις προϊόντων που έχουν παραχθεί από υπεργολάβους,

- πωλήσεις αγαθών που αγοράστηκαν με σκοπό τη μεταπώληση στην ίδια κατάσταση που παραλείφθηκαν,

- τιμολογηθείσες υπηρεσίες που έχουν παρασχεθεί,

- πωλήσεις υποπροϊόντων,

- τιμολογηθείσες δαπάνες συσκευασίας και μεταφοράς,

- τιμολογηθείσες ώρες εργασίας που παρασχέθηκαν από τρίτους στο πλαίσιο υπεργολαβίας,

- τιμολογηθείσες εργασίες συναρμολόγησης, εγκατάστασης και επισκευής,

- τιμολογηθείσες δόσεις (τμηματικές πληρωμές),

- τιμολογηθείσα ανάπτυξη λογισμικού και άδειες λογισμικού,

- πωλήσεις παροχής ηλεκτρικής ενέργειας, φυσικού αερίου, θέρμανσης και νερού,

- πωλήσεις απορριμμάτων και άλλων ανακτήσιμων υλικών.

Ανάλογα με την αντιμετώπιση των εσόδων που ταξινομούνται ως "λοιπά έσοδα εκμετάλλευσης, χρηματοοικονομικά έσοδα και έκτακτα έσοδα" από τους λογαριασμούς εταιρειών(4), κατά κανόνα εξαιρούνται τα ακόλουθα στοιχεία:

- προμήθειες,

- μισθώματα,

- μισθώματα ίδιων μονάδων παραγωγής και μηχανημάτων της επιχείρησης που χρησιμοποιούνται από τρίτους,

- μισθώματα κτιρίων που ανήκουν στην εταιρεία,

- έσοδα από άδειες λειτουργίας,

- έσοδα από εγκαταστάσεις που βρίσκονται στη διάθεση του προσωπικού (για παράδειγμα από μια καντίνα εργοστασίου),

- παροχή προϊόντων και υπηρεσιών στο πλαίσιο της μονάδας παρατήρησης,

- πωλήσεις ίδιας γης και πάγιων στοιχείων ενεργητικού,

- πωλήσεις ή εκμισθώσεις ίδιας ιδιοκτησίας,

- πωλήσεις μετοχών,

- έσοδα από τόκους και μερίσματα,

- επιδοτήσεις

- αλλα έκτακτα έσοδα.

Τα παραπάνω στοιχεία μπορούν να περιλαμβάνονται εφόσον παράγουν κύκλο εργασιών στο βασικό τομέα δραστηριότητας της μονάδας παρατήρησης.

Μεταβλητή 121: Εγχώριος κύκλος εργασιών

Μεταβλητή 122: Μη εγχώριος κύκλος εργασιών

Οι στόχοι και τα χαρακτηριστικα των δεικτών για τη μεταβλητή 120 (κύκλος εργασιών) ισχύουν και για τους δείκτες που αφορούν τη διάκριση μεταξύ εγχώριου και μη εγχώριου κύκλου εργασιών.

Η κατάρτιση των δεικτών εγχώριου και μη εγχώριου κύκλου εργασιών προϋποθέτει το διαχωρισμό του κύκλου εργασιών σύμφωνα με τον πρώτο προορισμό του προϊόντος που βασίζεται στην αλλαγή ιδιοκτησίας (ανεξάρτητα από το εάν συνεπάγεται και τη φυσική μετακίνηση των αγαθών διαμέσου των συνόρων). Ο προορισμός καθορίζεται από τον τόπο διαμονής του τρίτου μέρους που αγοράζει τα αγαθά και τις υπηρεσίες. Με τον όρο εγχώρια αγορά νοείται ότι οι τρίτοι διαμένουν στο ίδιο εθνικό έδαφος με τη μονάδα παρατήρησης.

Μεταβλητή 123: Όγκος πωλήσεων

Ο όγκος των πωλήσεων αντιπροσωπεύει την αξία του κύκλου εργασιών σε σταθερές τιμές και αποτελεί έναν ποσοτικό δείκτη. Μπορεί να υπολογίζεται ως κύκλος εργασιών σε τρέχουσες τιμές, αποπληθωρισμένος με βάση τον αποπληθωριστή πωλήσεων, ή ως ποσοτικός δείκτης που προέρχεται απευθείας από την ποσότητα των πωληθέντων αγαθών.

Οι πληροφορίες για τον όγκο των πωλήσεων (μεταβλητή 123) μπορεί να χρησιμοποιηθεί αντί του αποπληθωριστή πωλήσεων (μεταβλητή 330) στο παράρτημα Γ (λιανικό εμπόρω και εργασίες επισκευής) στο πλαίσιο του κανονισμού (ΕΚ) αριθ. 1165/98.

Μεταβλητή 130: Νέες παραληφθείσες παραγγελίες

Στόχος του δείκτη νέων παραγγελιών είναι η παρουσίαση της εξέλιξης της ζήτησης για προϊόντα και υπηρεσίες ως ένδειξη της μελλοντικής παραγωγής. Ο δείκτης ενδείκνυται και για τον προσδιορισμό του κατά πόσο η ζήτηση προέρχεται από την εγχώρια ή τη μη εγχώρια αγορά.

Μια παραγγελία ορίζεται ως η αξία της σύμβασης που συνδέει έναν παραγωγό και ένα τρίτο μέρος όσον αφορά την παροχή εκ μέρους του παραγωγού αγαθών και υπηρεσιών. Η παραγγελία γίνεται δεκτή εάν, κατά την κρίση του παραγωγού, υπάρχουν επαρκή στοιχεία για μια έγκυρη συμφωνία.

Οι νέες παραγγελίες αναφέρονται σε αγαθά και υπηρεσίες που πρέπει να παρέχει η μονάδα παρατήρησης, συμπεριλαμβανομένων και εκείνων που προέρχονται από υπεργολάβους.

Τα ακόλουθα στοιχεία θα πρέπει να αφαιρούνται από την αξία των παραγγελιών:

- ΦΠΑ και άλλοι συναφείς εκπτώσιμοι φόροι που συνδέονται άμεσα με τον κύκλο εργασιών,

- μειώσεις στις τιμές και εκπτώσεις όταν παρέχονται κατά την υποβολή της παραγγελίας καθώς και η αξία της συσκευασίας η οποία αναμένεται να επιστραφεί μετά την παράδοση,

- επιδοτήσεις που λαμβάνονται από τις δημόσιες αρχές ή τα όργανα της Ευρωπαϊκής Ένωσης.

Τυχόν παραγγελίες από προηγούμενες περιόδους που ακυρώνονται στη διάρκεια της περιόδου παρατήρησης δεν πρέπει να αφαιρούνται από τις νέες παραληφθείσες παραγγελίες ούτε πρέπει να αναπροσαρμόζεται ο δείκτης των προηγούμενων περιόδων λόγω αυτών των ακυρώσεων.

Οι νέες παραγγελίες περιλαμβάνουν όλα τα τέλη και τους φόρους των αγαθών και των υπηρεσιών που θα τιμολογούνται από τη μονάδα με εξαίρεση το ΦΠΑ και αλλους συναφείς εκπτώσιμους φόρους που συνδέονται άμεσα με τον κύκλο εργασιών.

Στην αξία των νέων παραγγελιών περιλαμβάνονται επίσης και όλα τα υπόλοιπα έξοδα (μεταφορά, συσκευασία, κ.λπ.) που επιβαρύνουν τον πελάτη, ακόμη και αν τα έξοδα αυτά αναγράφονται χωριστά στο τιμολόγιο.

Μεταβλητή 131: Εγχώριες νέες παραγγελίες

Μεταβλητή 132: Μη εγχώριες νέες παραγγελίες

Οι στόχοι και τα χαρακτηριστικά των δεικτών για τη μεταβλητή 130 (νέες παραληφθείσες παραγγελίες) ισχύουν και για τους δείκτες που χρησιμεύουν για τη διάκριση μεταξύ εγχώριων και μη εγχώριων νέων παραγγελιών.

Οι δείκτες των εγχώριων και μη εγχώριων νέων παραληφθεισών παραγγελιών προϋποθέτουν το διαχωρισμό των νέων παραληφθεισών παραγγελιών σύμφωνα με την προέλευση της παραγγελίας που βασίζεται στην αλλαγή ιδιοκτησίας. Η προέλευση καθορίζεται από τον τόπο διαμονής του τρίτου μέρους που έχει υποβάλει την παραγγελία. Με τον όρο εγχώρια αγορά νοείται ότι οι τρίτοι διαμένουν στην ίδια οικονομική επικράτεια (βλέπε ορισμό της οικονομικής επικράτειας στο τέλος του εν λόγω παραρτήματος) με τη μονάδα παρατήρησης.

Μεταβλητή 135 Νέες παραγγελίες για κτίρια

Μεταβλητή 136: Νέες παραληφθείσες παραγγελίες για έργα πολιτικού μηχανικού

Οι στόχοι και τα χαρακτηριστικά των δεικτών για τη μεταβλητή 130 (νέες παραληφθείσες παραγγελίες) ισχύουν επίσης και για τους δείκτες μεταβλητών για τις νέες παραληφθείσες παραγγελίες για κτίρια και έργα πολιτικού μηχανικού.

Η διάκριση των νέων παραληφθεισών παραγγελιών σε οικοδομικά έργα και έργα πολιτικού μηχανικού βασίζεται στη CC. Οι εν λόγω δείκτες αποσκοπούν στην παρουσίαση των μελλοντικών παραγωγικών δυνατοτήτων για κάθε ένα από τα δύο κύρια τμήματα του τομέα των κατασκευών δηλαδή τα κτίρια και τα έργα πολιτικού μηχανικού. Οι εν λόγω δείκτες υπολογίζονται μέσω της συλλογής πληροφοριών για τις παραγγελίες για προϊόντα στη CC και της ομαδοποίησης των δεικτών προϊόντων σύμφωνα με την κατάταξη CC σε επίπεδο τμήματος.

Μεταβλητή 210: Αριθμός απασχολουμένων ατόμων

Στόχος του δείκτη των απασχολουμένων ατόμων είναι η παρουσίαση της εξέλιξης της απασχόλησης στη βιομηχανία, τον κατασκευαστικό τομέα και τις υπηρεσίες.

Ο αριθμός απασχολουμένων ατόμων ορίζεται ως ο συνολικός αριθμός των ατόμων που εργάζονται στη μονάδα παρατήρησης (συμπεριλαμβανομένων των εργαζόμενων ιδιοκτητών, των συνεταίρων που εργάζονται κανονικά στη μονάδα και των μελών της οικογένειας που εργάζονται αμισθί) καθώς και των ατόμων που εργάζονται εκτός της μονάδας, ανήκουν όμως σε αυτήν και αμείβονται από αυτήν (π.χ. αντιπρόσωποι πωλήσεων, προσωπικό παράδοσης εμπορευμάτων, συνεργεία επισκευής και συντήρησης). Περιλαμβάνει τα άτομα που απουσιάζουν για σύντομη χρονική περίοδο (π.χ. με αναρρωτική άδεια, με άδεια μετ' αποδοχών ή με ειδική άδεια) και επίσης τα άτομα που απεργούν αλλά όχι εκείνα που απουσιάζουν επ' αόριστον. Περιλαμβάνει επίσης τους εργαζόμενους με μερική απασχόληση οι οποίοι θεωρούνται εργαζόμενοι με μερική απασχόληση σύμφωνα με τους νόμους της εκάστοτε χώρας και συμπεριλαμβάνονται στην κατάσταση μισθοδοσίας, καθώς και τους εποχικούς εργαζόμενους, τους μαθητευόμενους και τους εργαζόμενους κατ' οίκον οι οποίοι περιλαμβάνονται στην κατάσταση μισθοδοσίας.

Ο αριθμός των απασχολουμένων ατόμων δεν περιλαμβάνει το εργατικό δυναμικό που προμηθεύουν στη μονάδα άλλες επιχειρήσεις, ούτε τα άτομα που εκτελούν εργασίες επισκευής και συντήρησης στη μονάδα παρατήρησης εκ μέρους άλλων επιχειρήσεων, ούτε τα άτομα που υπηρετούν την υποχρεωτική στρατιωτική τους θητεία.

Τα μέλη της οικογένειας που εργάζονται αμισθί είναι τα άτομα που ζουν μαζί με τον ιδιοκτήτη της ομάδας και εργάζονται κανονικά στη μονάδα αλλά δεν έχουν σύμβαση εργασίας και δεν λαμβάνουν κανένα σταθερό ποσό για την εργασία που εκτελούν. Αυτό αφορά μόνο τα άτομα που δεν περιλαμβάνονται στην κατάσταση μισθοδοσίας άλλης μονάδας όπου βρίσκεται η κύρια απασχόλησή τους.

Σύμφωνα με τον εν λόγω ορισμό, περιλαμβάνονται οι ακόλουθες ομάδες:

- όλοι οι μισθωτοί, συμπεριλαμβανομένων των ακόλουθων κατηγοριών εφόσον περιλαμβάνονται στην κατάσταση μισθοδοσίας:

- εργαζόμενοι κατ' οίκον,

- μαθητευόμενοι/ασκούμενοι,

- αμειβόμενοι εργαζόμενοι ιδιοκτήτες και αμειβόμενα μέλη οικογένειας,

- άτομα σε προσωρινή άδεια (μητρότητα, άδεια ασθένειας, απεργία, λοκ-άουτ κ.λπ.) για μια ορισμένη χρονική περίοδο,

- εργαζόμενοι με μερική απασχόληση,

- προσωρινοί εργαζόμενοι,

- εποχικοί εργαζόμενοι,

- άμισθοι εργαζόμενοι:

- μη αμειβόμενοι εργαζόμενοι ιδιοκτήτες,

- μη αμειβόμενα μέλη οικογένειας(5).

Εξαιρούνται οι ακόλουθες ομάδες:

- εργαζόμενοι από γραφεία διαμεσολάβησης (εκτός από τη δραστηριότητα στην οποία ταξινομούνται παρόμοια γραφεία ευρέσεως εργασίας),

- άτομα σε άδεια επ' αόριστον (π.χ. λόγω μακρόχρονης ασθένειας, στρατιωτικής ή κοινωνικής θητείας),

- άτομα που εκτελούν εργασίες επισκευής ή συντήρησης εκ μέρους άλλων μονάδων παρατήρησης και άλλο προσωπικό που παραχωρείται από άλλες μονάδες παρατήρησης,

- εργαζόμενα μέλη οικογένειας που περιλαμβάνονται στην κατάσταση μισθοδοσίας μιας άλλης μονάδας στην οποία βρίσκεται η κύρια απασχόλησή τους.

Ο αριθμός των απασχολούμενων ατόμων πρέπει να καθορίζεται ως αντιπροσωπευτικό αριθμητικό στοιχείο για την περίοδο αναφοράς.

Μεταβλητή 211: Αριθμός μισθωτών

Ο αριθμός των μισθωτών χρησιμοποιείται για τον προσωρινό κατά προσέγγιση υπολογισμό του αριθμού των απασχολουμένων ατόμων.

Ο αριθμός μισθωτών ορίζεται ως ο αριθμός των ατόμων που εργάζονται για έναν εργοδότη και έχουν σύμβαση απασχόλησης, λαμβάνουν δε αμοιβή υπό μορφή ημερομισθίων, μισθών, επιδομάτων, δωρεάν παροχών, αμοιβή με βάση τα αποτελέσματα ή αμοιβή σε είδος.

Η σχέση μεταξύ εργοδότη και μισθωτού υφίσταται από τη στιγμή που υφίσταται συμφωνία, τυπική ή άτυπη, μεταξύ μιας επιχείρησης και ενός ατόμου, τα οποία κανονικά έχουν καταλήξει εθελοντικά σε συμφωνία βάσει της οποίας το άτομο εργάζεται για την επιχείρηση έναντι αμοιβής σε χρήμα ή σε είδος.

Ένας εργαζόμενος θεωρείται μισθωτός μιας συγκεκριμένης μονάδας εφόσον λαμβάνει ημερομίσθιο ή μισθό από την εν λόγω μονάδα ανεξάρτητα από τον τόπο στον οποίο εκτελεί την εργασία του (εντός ή εκτός της μονάδας παραγωγής). Ένας εργαζόμενος που προέρχεται από γραφείο εξεύρεσης προσωρινής απασχόλησης θεωρείται μισθωτός του γραφείου εξεύρεσης προσωρινής απασχόλησης και όχι της μονάδας (πελάτη) στην οποία εργάζεται.

Σύμφωνα με τον εν λόγω ορισμό, περιλαμβάνονται οι ακόλουθες ομάδες:

- αμειβόμενοι εργαζόμενοι ιδιοκτήτες,

- φοιτητές και σπουδαστές με επίσημη δέσμευση βάσει της οποίας συνεισφέρουν στη διαδικασία παραγωγής της μονάδας έναντι αμοιβής ή/και εκπαιδευτικών υπηρεσιών,

- υπάλληλοι που έχουν προσληφθεί με σύμβαση η οποία αποσκοπεί να ενθαρρύνει την πρόσληψη ανέργων,

- κατ' οίκον εργαζόμενοι, εάν υπάρχει ρητή συμφωνία ότι ο κατ' οίκον εργαζόμενος αμείβεται με βάση την εργασία που προσφέρει και περιλαμβάνεται στην κατάσταση μισθοδοσίας.

Ο αριθμός μισθωτών περιλαμβάνει εργαζόμενους με μερική απασχόληση, εποχικούς εργαζόμενους, εργαζόμενους που απεργούν ή βρίσκονται σε άδεια για μικρό χρονικό διάστημα αλλά δεν περιλαμβάνει εκείνους που βρίσκονται σε αδεια για μεγάλο χρονικό διάστημα.

Ο αριθμός μισθωτών δεν περιλαμβάνει τους εθελοντικά εργαζόμενους.

Ο αριθμός μισθωτών πρέπει να καθορίζεται ως αντιπροσωπευτικό αριθμητικό στοιχείο για την περίοδο αναφοράς.

Μεταβλητή 220: Εργασθείσες ώρες

Στόχος του δείκτη με τις εργασθείσες ώρες είναι η παρουσίαση της εξέλιξης του όγκου εργασίας που πραγματοποιήθηκε.

Ο συνολικός αριθμός ωρών εργασίας εργασίας που πραγματοποιήθηκαν από μισθωτούς αντιπροσωπεύει το συνολικό αριθμό των ωρών που όντως πραγματοποιήθηκαν για την παραγωγή στην ομάδα παρατήρησης κατά την περίοδο αναφοράς.

Η μεταβλητή αυτή δεν περιλαμβάνει τις ώρες εργασίας που αμείβονται αλλά δεν έχουν πραγματοποιηθεί, όπως είναι η ετήσια άδεια, οι αργίες και η αναρρωτική άδεια. Εξαιρεί επίσης τα διαλείμματα για φαγητό και τη μετάβαση στον τόπο εργασίας και την επιστροφή στο σπίτι.

Περιλαμβάνονται οι ώρες εργασίας που όντως πραγματοποιήθηκαν στη διάρκεια του κανονικού ωραρίου, οι επιπλέον ώρες εργασίες που πραγματοποιήθηκαν ο χρόνος που αναλώνεται στο χώρο εργασίας για δουλειές όπως είναι η προετοιμασία του χώρου και ο χρόνος που αντιστοιχεί σε σύντομα διαλείμματα στο χώρο εργασίας.

Εάν ο ακριβής αριθμός ωρών εργασίας που όντως πραγματοποιήθηκαν δεν είναι γνωστός μπορεί να εκτιμηθεί βάσει του θεωρητικού αριθμού ωρών εργασίας και του μέσου ρυθμού απουσιών (ασθένεια, μητρότητα κ.λπ.).

Σύμφωνα με τον παραπάνω ορισμό, περιλαμβάνονται τα ακόλουθα στοιχεία:

- συνολικός αριθμός όλων των ωρών εργασίας που όντως πραγματοποιήθηκαν:

- στη διάρκεια των κανονικών ωρών εργασίας,

- υπερωριακά, με αμοιβή ή άνευ αμοιβής(6),

- στη διάρκεια νυκτερινής εργασίας ή εργασίας τις Κυριακές ή τις αργίες,

- χρόνος που δαπανάται σε εργασίες όπως η προετοιμασία της δουλειάς, η προετοιμασία, συντήρηση και ο καθαρισμός εργαλείων και μηχανημάτων και η συμπλήρωση καρτών εργασίας και εκθέσεων,

- χρόνος που δαπανάται στο χώρο εργασίας κατά τη διάρκεια του οποίου δεν πραγματοποιείται εργασία, λόγω, παραδείγματος χάρη, διακοπών των μηχανημάτων, ατυχημάτων, περιστασιακής έλλειψης εργασίας αλλά για τον οποίο καταβάλλεται αμοιβή, σύμφωνα με τη σύμβαση απασχόλησης,

- σύντομες περίοδοι ανάπαυσης στο χώρο εργασίας στις οποίες περιλαμβάνεται το διάλειμμα για καφέ ή τσάι.

Δεν περιλαμβάνονται τα ακόλουθα στοιχεία:

- ώρες που αμείφθηκαν αλλά δεν πραγματοποιήθηκαν π.χ. ετήσια άδεια, αναρρωτική αδεια, ατυχήματα, απεργίες, λοκ άουτ, περίοδοι απραξίας, κ.λπ,

- χρόνος που δαπανάται για διαλείμματα φαγητού,

- μετάβαση στον τόπο εργασίας και επιστροφή στο σπίτι.

Μεταβλητή 230: Μισθοί και ημερομίσθια

Στόχος του δείκτη μισθών και ημερομισθίων είναι να παρουσιαστεί κατά προσέγγιση η εξέλιξη των μισθών και ημερομισθίων.

Οι μισθοί και τα ημερομίσθια ορίζονται ως το σύνολο των αμοιβών, σε χρήμα ή σε είδος, που καταβάλλονται σε όλα τα άτομα που περιλαμβάνονται στη μισθολογική κατάσταση (συμπεριλαμβανομένων των κατ' οίκον εργαζομένων) σε αντάλλαγμα της εργασίας που προσέφεραν στη διάρκεια της οικονομικής χρήσης, ανεξάρτητα από τα αν πληρώνονται βάσει του ωραρίου, βάσει της παραγωγής ή με το κομμάτι και από το αν πληρώνονται σε τακτική βάση ή όχι.

Οι μισθοί και τα ημερομίσθια περιλαμβάνουν τις αξίες τυχόν κοινωνικών εισφορών, των φόρων εισοδήματος κ.λπ. που πληρώνει ο μισθωτός ακόμη και αν παρακρατούνται στην πραγματικότητα από τον εργοδότη και καταβάλλονται απευθείας από αυτόν στα συστήματα κοινωνικής ασφάλισης, στις φορολογικές αρχές κ.λπ. εκ μέρους του μισθωτού. Οι μισθοί και τα ημερομίσθια δεν περιλαμβάνουν τις κοινωνικές εισφορές που πληρώνει ο εργοδότης.

Οι μισθοί και τα ημερομίσθια περιλαμβάνουν: όλες τις δωρεάν παροχές, τα δώρα, τις χαριστικές πληρωμές, το δέκατο τρίτο μισθό, τις αποζημιώσεις απόλυσης, τα επιδόματα στέγασης, μεταφοράς, υψηλού κόστους διαβίωσης, τα οικογενειακά επιδόματα, τα φιλοδωρήματα, τις προμήθειες, τα τέλη συμμετοχής κ.λπ. που λαμβάνουν οι μισθωτοί, καθώς και τους φόρους, τις εισφορές κοινωνικής ασφάλισης και άλλα ποσά που οφείλουν οι εργαζόμενοι και παρακρατούνται στην πηγή από τον εργοδότη.

Οι πληρωμές σε υπαλλήλους γραφείων διαμεσολάβησης δεν περιλαμβάνονται στους μισθούς και στα ημερομίσθια.

Σύμφωνα με αυτόν τον ορισμό, περιλαμβάνονται τα ακόλουθα στοιχεία:

- όλοι οι βασικοί μισθοί και ημερομίσθια που πληρώνονται κατά τακτά χρονικά διαστήματα,

- επιπλέον πληρωμή για υπερωρίες, νυχτερινές βάρδιες, εργασία κατά τα σαββατοκύριακα κ.λπ,

- κάθε τυχόν επίδομα, δωρεάν παροχές ή δώρα που πληρώνει ο εργοδότης όπως:

- κόστος διαβίωσης, στέγασης, επιδόματα τόπου υπηρεσίας ή επιδόματα εκπατρισμού,

- επιδόματα διατροφής,

- επιδόματα μετάβασης προς και από την εργασία,

- δώρα διακοπών, δέκατος τρίτος μισθός,

- επιδόματα που πληρώνονται για μη ληφθείσα ετήσια άδεια,

- πριμ παραγωγής ή παραγωγικότητας,

- επιπλέον επιδόματα για ανθυγιεινές συνθήκες εργασίας όπως εργασία σε ρυπαρό περιβάλλον, με σκόνη, υψηλή θερμοκρασία, καπνό, κινδύνους, κ.λπ,

- αποζημιώσεις για απολυόμενους μισθωτούς,

- πριμ για προτάσεις βελτίωσης και δικαιώματα διπλωμάτων ευρεσιτεχνίας που καταβάλλονται στο απασχολούμενο άτομο,

- αμοιβές διευθυντών και μισθωτών,

- οικογενειακά επιδόματα που πληρώνονται από τον εργοδότη στο πλαίσιο της συλλογικής συμφωνίας,

- προμήθειες,

- αξία μετοχών που διανέμονται δωρεάν στους μισθωτούς,

- πληρωμές που πραγματοποιούν οι εργοδότες στους μισθωτούς στο πλαίσιο των προγραμμάτων αποταμίευσης ή αλλων προγραμμάτων,

- φόροι, εισφορές και άλλα ποσά που καταβάλλουν οι μισθωτοί και αφαιρούνται από τους εργοδότες,

- πληρωμές σε είδος.

Δεν περιλαμβάνονται τα ακόλουθα στοιχεία:

- θεσμοθετημένες κοινωνικές εισφορές που καταβάλλονται από τον εργοδότη,

- συμβατικές και εθελοντικές κοινωνικές εισφορές, στο πλαίσιο της συλλογικής σύμβασης, που πληρώνονται από τον εργοδότη,

- τεκμαρτές κοινωνικές εισφορές (κοινωνικές παροχές που καταβάλλονται απευθείας από τον εργοδότη),

- επιδόματα που καταβάλλονται σε μισθωτούς για την αγορά εργαλείων, εξοπλισμού και ειδικού ρουχισμού που απαιτείται για την εργασία τους ή μερίδιο των μισθών και των ημερομισθίων τους το οποίο στο πλαίσιο των συμβάσεων εργασίας τους πρέπει να διατίθεται για παρόμοιες αγορές,

- φόροι που καταβάλλονται από τον εργοδότη για τα συνολικά καταβαλλόμενα ημερομίσθια και μισθούς,

- επιστροφή εξόδων ταξιδιού, διαμονής, ξενοδοχείου και εξόδων παραστάσεως, τηλεφωνικών τελών κ.λπ. που πραγματοποιούνται κατά τη διάρκεια εκτέλεσης των καθηκόντων τους,

- δαπάνες για επαγγελματική κατάρτιση (κόστος κατάρτισης), δεν περιλαμβάνονται τα ημερομίσθια και οι μισθοί των μαθητευομένων,

- μισθοί και ημερομίσθια που εξακολουθεί να πληρώνει ο εργοδότης σε περίπτωση ασθένειας, επαγγελματικού ατυχήματος, άδειας μητρότητας ή βραχυπρόθεσμης εργασίας,

- άλλες δαπάνες προσωπικού που καταβάλλονται από τον εργοδότη:

- κόστος πρόσληψης,

- κοινωνικές δαπάνες, όπως επιστροφή τρεχουσών δαπανών για τη μεταφορά των μισθωτών προς και από την εργασία, ανεξάρτητα από το αν πραγματοποιείται με ίδια μεταφορικά μέσα των επιχειρήσεων ή από τρίτους εξ ονόματος της επιχείρησης, πληρωμές σε ταμεία εργατικών συνδικάτων,

- δικαιώματα προαίρεσης μετοχών(7).

Για την αποτίμηση των πληρωμών σε είδος ισχύει ο ακόλουθος κανόνας: οι πληρωμές σε είδος που πραγματοποιούνται από τον εργοδότη θα πρέπει να αποτιμώνται σε τιμές παραγωγού· οι πληρωμές σε είδος που αγοράζονται από τον εργοδότη θα πρέπει να αποτιμώνται σε τιμές αγοράς.

Μεταβλητή 310: Τιμές παραγωγού

Στόχος του δείκτη τιμών παραγωγού είναι η μέτρηση της μηνιαίας εξέλιξης των τιμών συναλλαγής των οικονομικών δραστηριοτήτων.

Ο εγχώριος δείκτης τιμών παραγωγού για μια οικονομική δραστηριότητα μετρά τη μέση εξέλιξη των τιμών όλων των αγαθών και συναφών υπηρεσιών που προκύπτουν από την εν λόγω δραστηριότητα και πωλούνται στην εγχώρια αγορά. Ο μη εγχώριος δείκτης τιμών παρουσιάζει τη μέση εξέλιξη των τιμών (που μετατρέπεται στο τοπικό νόμισμα) όλων των αγαθών και συναφών υπηρεσιών που απορρέουν από αυτή την δραστηριότητα και έχουν πωληθεί εκτός της εγχώριας αγοράς. Από το συνδυασμό των δύο αυτών δεικτών προκύπτει η μέση εξέλιξη των τιμών όλων των αγαθών και συναφών υπηρεσιών που απορρέουν από μία δραστηριότητα.

Έχει ιδιαίτερη σημασία να συνεκτιμώνται όλα τα χαρακτηριστικά που συμβάλλουν στον καθορισμό τιμών των προϊόντων, συμπεριλαμβανομένης της ποσότητας των πωλούμενων μονάδων, των παρεχόμενων μέσων μεταφοράς, των εκπτώσεων, των συνθηκών εξυπηρέτησης και εγγυήσεων καθώς και του προορισμού. Οι εφαρμοζόμενες προδιαγραφές πρέπει να επιτρέπουν στη μονάδα παρατήρησης να επισημαίνει σε μία επόμενη περίοδο αναφοράς το προϊόν και να παρέχει την κατάλληλη τιμή ανά μονάδα.

Για τον καθορισμό των τιμών ισχύουν οι ακόλουθοι κανόνες:

- η κατάλληλη τιμή είναι η τιμή από το εργοστάσιο(8) που περιλαμβάνει όλους τους δασμούς και τους φόρους επί των αγαθών και των υπηρεσιών που τιμολογούνται από τη μονάδα χωρίς όμως το ΦΠΑ που τιμολογείται από τη μονάδα έναντι των πελατών της και παρόμοιους εκπτώσιμους φόρους που συνδέονται άμεσα με τον κύκλο εργασιών,

- εάν περιλαμβάνονται δαπάνες μεταφοράς, θα πρέπει να αποτελούν μέρος των προδιαγραφών του προϊόντος,

- προκειμένου να παρουσιαστεί η πραγματική εξέλιξη των κινήσεων των τιμών, θα πρέπει να λαμβάνεται υπόψη η πραγματική τιμή συναλλαγής και όχι η τιμή καταλόγου,

- στο δείκτη τιμών παραγωγού θα πρέπει να λαμβάνονται υπόψη και οι ποιοτικές μεταβολές των προϊόντων,

- η τιμή που καταγράφεται για την περίοδο Τ θα πρέπει να αναφέρεται σε παραγγελίες που έχουν δοθεί στη διάρκεια της περιόδου Τ (χρόνος υποβολής της παραγγελίας) και όχι στη στιγμή που τα εμπορεύματα εγκαταλείπουυ το χώρο του εργοστασίου,

- όσον αφορά τις τιμές παραγωγής της μη εγχώριας αγοράς, η τιμή θα πρέπει να υπολογίζεται στα εθνικά σύνορα, FOB (ελεύθερο επί του πλοίου).

Οι συλλεγόμενες πληροφορίες για τις τιμές αναφέρονται κατά προτίμηση σε μια συγκεκριμένη ημέρα στο μέσον της περιόδου αναφοράς. Εάν βέβαια δεν υπάρχουν διαθέσιμες πληροφορίες για τις τιμές για τη συγκεκριμένη ημέρα, η τιμή μπορεί να αντιπροσωπεύει μια μέση τιμή για ολόκληρη την περίοδο.

Οι δείκτες τιμών παραγωγού για τις κατασκευές μπορούν να χρησιμοποιούνται για τον προσεγγιστικό υπολογισμό των μεταβλητών του κατασκευαστικού κόστους. Μετρούν την εξέλιξη των οικιστικών κτιρίων εξαιρουμένων των συλλογικών κατοικιών, των μη οικιστικών κτιρίων, των τιμών γης και των αρχιτεκτονικών και λοιπών αμοιβών. Αντικατοπτρίζουν τις τιμές που καταβάλλει ο πελάτης στην κατασκευαστική εταιρεία. Επομένως, δεν αντικατοπτρίζουν μόνο τις διακυμάνσεις στους συντελεστές κόστους κατασκευής αλλά και τις αλλαγές στην παραγωγικότητα και στα περιθώρια κέρδους. Επιπλέον, υπάρχει μια χρονική απόκλιση μεταξύ της τιμής παραγωγού και του αντίστοιχου κόστους παραγωγής.

Μεταβλητή 311: Τιμές παραγωγού για την εγχώρια αγορά

Μεταβλητή 312: Τιμές παραγωγού για τις εξαγωγές

Οι στόχοι και τα χαρακτηριστικά των δεικτών για τη μεταβλητή 310 (τιμές παραγωγού) ισχύουν επίσης και για τους δείκτες που χρησιμεύουν για τη διάκριση μεταξύ τιμών παραγωγού για την εγχώρια αγορά και για τις εξαγωγές.

Οι δείκτες εγχώριων τιμών και τιμών εξαγωγών προϋποθέτουν την κατάρτιση ξεχωριστών δεικτών τιμών παραγωγού σύμφωνα με τον προορισμό του προϊόντος. Ο προορισμός καθορίζεται από τον τόπο κατοικίας του τρίτου μέρους που έχει παραγγείλει ή αγοράσει το προϊόν. Με τον όρο εγχώρια αγορά νοείται ότι οι τρίτοι που αγοράζουν ή παραγγέλνουν το προϊόν έχουν μόνιμο τόπο κατοικίας στην ίδια εθνική επικράτεια με τη μονάδα παρατήρησης.

Μεταβλητή 313: Δείκτης μοναδιαίας τιμής

Ο δείκτης μοναδιαίας τιμής μπορεί να χρησιμοποιείται για τον προσεγγιστικό υπολογισμό των τιμών παραγωγού για τις εξαγωγές.

Για τους σκοπούς αυτού του δείκτη, οι μοναδιαίες τιμές υπολογίζονται ως η τιμή των πωλήσεων ενός προϊόντος διαιρημένη με την πωληθείσα ποσότητα που προέρχεται από ξένα εμπορικά δεδομένα της αλλοδαπής. Η εν λόγω μοναδιαία τιμή αντιμετωπίζεται στη συνέχεια ως η μέση τιμή του προϊόντος και ο δείκτης υπολογίζεται κατά τον ίδιο τρόπο που υπολογίζονται οι συνήθεις δείκτες τιμών παραγωγού.

Μεταβλητή 320: Κατασκευαστικό κόστος

Στόχος του δείκτη κατασκευαστικού κόστους είναι η παρουσίαση της εξέλιξης του κόστους με το οποίο επιβαρύνεται ο εργολήπτης για τη διεκπεραίωση του κατασκευαστικού έργου.

Τα συστατικά στοιχεία του δείκτη κόστους (κόστος υλικών και κόστος εργατικού δυναμικού) παρουσιάζουν τις εξελίξεις τιμών των συντελεστών παραγωγής που χρησιμοποιούνται στην κατασκευαστική βιομηχανία.

Ο δείκτης κατασκευαστικού κόστους υπολογίζεται ως εξής:

>PIC FILE= "L_2001086EL.002601.EPS">

Το κατασκευαστικό κόστος περιλαμβάνει επίσης και άλλα συστατικά στοιχεία όπως είναι εγκαταστάσεις και εξοπλισμός, μεταφορές, ενέργεια και λοιπά κόστη.

Οι αμοιβές των αρχιτεκτόνων δεν αποτελούν μέρος του κατασκευαστικού κόστους.

Μεταβλητή 321: Κόστος υλικών

Ο δείκτης κόστους υλικών υπολογίζεται κατά κανόνα με βάση τις τιμές των υλικών. Οι τιμές των υλικών πρέπει να βασίζονται σε πραγματικές τιμές και όχι σε τιμές καταλόγου. Οι τιμές πρέπει να βασίζονται σε δείγμα προϊόντων και προμηθευτών. Οι τιμές αποτιμώνται χωρίς ΦΠΑ.

Μεταβλητή 322: Κόστος εργατικού δυναμικού

Ο δείκτης κόστους εργατικού δυναμικού πρέπει να καλύπτει τα ημερομίσθια και τους μισθούς καθώς και τις εισφορές κοινωνικής ασφάλισης όλων των απασχολουμένων ατόμων. Οι εισφορές κοινωνικής ασφάλισης περιλαμβάνουν: i) θεσμοθετημένες κοινωνικές εισφορές που καταβάλλονται από τον εργοδότη, ii) προαιρετικές εργοδοτικές κοινωνικές εισφορές που αποτελούν αντικείμενο συλλογικής διαπραγμάτευσης και iii) τεκμαρτές κοινωνικές εισφορές (κοινωνικές παροχές που καταβάλλονται απευθείας από τον εργοδότη).

Μεταβλητή 411: Οικοδομικές άδειες: αριθμός κατοικιών

Στόχος του δείκτη αριθμού κατοικιών των οικοδομικών αδειών είναι η παρουσίαση της μελλοντικής εξέλιξης της κατασκευαστικής δραστηριότητας σε επίπεδο αριθμών μονάδας.

Η οικοδομική άδεια αποτελεί εξουσιοδότηση έναρξης των εργασιών σε ένα οικοδομικό σχέδιο. Ως τέτοια, αποτελεί το τελικό στάδιο των εγκρίσεων των σχεδίων και οικοδομικών εγκρίσεων από τις δημόσιες αρχές πριν από την έναρξη των εργασιών.

Ένας δείκτης που βασίζεται σ' αυτά τα στοιχεία θα πρέπει να παρέχει μια ικανοποιητική εικόνα της οικοδομικής δραστηριότητας στο άμεσο μέλλον παρόλο που μπορεί να μην είναι ιδιαίτερα αντιπροσωπευτικός στην περίπτωση που παραμείνει αχρησιμοποίητο ένα μεγάλο ποσοστό παρόμοιων αδειών ή όταν μεσολαβεί μεγάλο χρονικό διάστημα από την έγκριση της άδειας έως την έναρξη της οικοδομής.

Τα στοιχεία για τον αριθμό των αδειών συγκεντρώνονται για οικιστικά κτίρια μιας κατοικίας και οικιστικά κτίρια με δύο και περισσότερες κατοικίες. Μια κατοικία περιλαμβάνει ένα ή περισσότερα δωμάτια και τους βοηθητικούς χώρους του σε ένα μόνιμο κτίριο ή σε μέρος αυτού που έχει οικοδομηθεί χωριστά και το οποίο μετά από τις εργασίες οικοδόμησης, ανοικοδόμησης, αναστήλωσης, διευθέτησης κ.λπ. προορίζεται για ατομική κατοικία. Πρέπει να έχει χωριστή είσοδο στο δρόμο (απευθείας ή μέσω κήπου ή οικοπέδου) ή σε κοινό χώρο μέσα στο κτίριο (κλιμακοστάσιο, διάδρομο, μπαλκόνι κ.λπ.). Ανεξάρτητα δωμάτια ή χώροι κατοικίας που προορίζονται να χρησιμοποιηθούν ως μέρος της κατοικίας θα πρέπει να υπολογίζονται ως μέρος αυτής. Επομένως, μια κατοικία μπορεί να αποτελείται από ξεχωριστά κτίρια στον ίδιο περίφρακτο χώρο, υπό την προϋπόθεση ότι προορίζονται σαφώς για κατοικία από το ίδιο ιδιωτικό νοικοκυριό.

Μεταβλητή 412: Οικοδομικές άδειες: τετραγωνικά μέτρα ωφέλιμης επιφάνειας ή άλλος τρόπος μέτρησης της επιφάνειας

Στόχος του δείκτη οικοδομικών αδειών ωφέλιμης επιφάνειας είναι η παρουσίαση των μελλοντικών εξελίξεων της κατασκευαστικής δραστηριότητας από την άποψη του όγκου.

Μια οικοδομική άδεια αποτελεί την έγκριση έναρξης εργασιών στο πλαίσιο ενός οικοδομικού σχεδίου. Μια παρόμοια άδεια αποτελεί το τελικό στάδιο των εγκρίσεων των σχεδίων και των οικοδομικών εγκρίσεων από τις δημόσιες αρχές, πριν από την έναρξη των εργασιών.

Ένας δείκτης που βασίζεται σ' αυτές τις άδειες θα πρέπει να παρέχει μια ικανοποιητική εικόνα της οικοδομικής δραστηριότητας στο άμεσο μέλλον, παρόλο που μπορεί να μην είναι αντιπροσωπευτικός στην περίπτωση μη χρησιμοποίησης ενός μεγάλου ποσοστού αδειών ή εφόσον μεσολαβεί μεγάλο χρονικό διάστημα μεταξύ της έγκρισης των αδειών και της έναρξης των οικοδομικών εργασιών.

Ο εν λόγω δείκτης καταρτίζεται με βάση τα τετραγωνικά μέτρα ωφέλιμης επιφάνειας κτιρίων για τα οποία έχουν εκδοθεί άδειες, Η ωφέλιμη επιφάνεια ενός κτιρίου(9) μετράται ανάμεσα στους εξωτερικούς τοίχους του και δεν περιλαμβάνονται:

- κατασκευαστικοί χώροι (π.χ. χώροι διαχωριστικών συστατικών, εδράσεις, υποστηλώματα, φρεάτια, καπνοδόχοι),

- λειτουργικοί χώροι βοηθητικής χρήσης (π.χ. χώροι που καταλαμβάνονται από εγκαταστάσεις θέρμανσης και κλιματισμού ή από ηλεκτρογεννήτριες,

- χώροι διέλευσης (π.χ. κλιμακοστάσια, ανελκυστήρες, κυλιόμενες σκάλες).

Το μέρος της συνολικής ωφέλιμης επιφάνειας ενός κτιρίου που χρησιμοποιείται για οικιστικούς σκοπούς περιλαμβάνει το χώρο που χρησιμοποιείται για κουζίνες, καθιστικά, υπνοδωμάτια και βοηθητικά δωμάτια, υπόγεια και κοινούς χώρους που χρησιμοποιούνται από τους ιδιοκτήτες των οικιστικών μονάδων.

Άλλες μετρήσεις μπορούν να χρησιμοποιούνται στο βαθμό που χρησιμοποιούνται με σαφήνεια από τα κράτη μέλη με βάση το παράρτημα Β στοιχείο γ) σημείο Ι του κανονισμού (ΕΚ) αριθ. 1165/98.

Στον κανονισμό (ΕΚ) αριθ. 1165/98 στο σημείο που προβλέπονται οικοδομικές άδειες για διάφορες κατηγορίες κτιρίων γίνεται αναφορά στην κατάταξη CC. Η κατηγορία "άλλα κτίρια" του κανονισμού (ΕΚ) αριθ. 1165/98 περιλαμβάνει τις ακόλουθες κατηγορίες της κατάταξης CC:

- ξενοδοχεία και παρόμοια κτίρια,

- κτίρια χοντρικού και λιανικού εμπορίου,

- κτίρια αμαξοστασίων και στάθμευσης οχημάτων,

- βιομηχανικά κτίρια και αποθήκες,

- κτίρια δημόσιων θεαμάτων, εκπαίδευσης, νοσοκομεία, κοινωνικής πρόνοιας,

- άλλα μη οικιστικά κτίρια.

Μεταβλητή 330: Αποπληθωριστής πωλήσεων

Στόχος του αποπληθωριστή πωλήσεων είναι η προσαρμογή του κύκλου εργασιών ώστε να συνεκτιμάται ο αντίκτυπος των μεταβολών των τιμών.

Ο αποπληθωριστής πωλήσεων στο λιανικό εμπόριο δεν αφορά τις παρεχόμενες υπηρεσίες αλλά τα πωλούμενα αγαθά.

Οι τιμές που χρησιμοποιούνται για τον υπολογισμό του αποπληθωριστή για μια δραστηριότητα υπολογίζονται ως ο σταθμισμένος μέσος όρος των σχετικών δεικτών τιμών αγαθών για τη συγκεκριμένη δραστηριότητα. Είναι σημαντικό να λαμβάνονται υπόψη όλα τα χαρακτηριστικά των προϊόντων που συμβάλλουν στον καθορισμό της τιμής, συμπεριλαμβανομένης της ποσότητας των πωλούμενων μονάδων, των παρεχόμενων μεταφορικών μέσων, των εκπτώσεων, των όρων εγγύησης και του προορισμού.

Οι προδιαγραφές πρέπει να είναι τέτοιες ώστε σε επόμενες περιόδους αναφοράς, η μονάδα παρατήρησης να είναι σε θέση να προσδιορίζει ακριβώς το αγαθό και να παρέχει την κατάλληλη τιμή ανά μονάδα.

Προκειμένου να παρουσιαστεί η πραγματική εξέλιξη των κινήσεων τιμών, θα πρέπει να λαμβάνεται υπόψη η πραγματική τιμή της συναλλαγής και όχι η τιμή καταλόγου.

Οι συγκεντρωνόμενες πληροφορίες τιμών θα πρέπει κατά προτίμηση να αναφέρονται σε μια συγκεκριμένη ημέρα του μήνα.

Ορισμός οικονομικής επικράτειες

Η οικονομική επικράτεια περιλαμβάνει τα ακόλουθα στοιχεία:

- διοικητική διαίρεση που διοικείται από μια εθνική δημόσια διοίκηση στην οποία κινούνται ελεύθερα πρόσωπα, αγαθά, υπηρεσίες και κεφάλαια,

- τυχόν ελεύθερες ζώνες, συμπεριλαμβανομένων αποθηκών και εργοστασίων υπό τελωνειακό έλεγχο,

- εθνικός εναέριος χώρος, χωρικά ύδατα και η υφαλοκρηπίδα που βρίσκεται σε διεθνή ύδατα, και επί της οποίας η χώρα έχει αποκλειστικά δικαιώματα,

- εδαφικοί θύλακες, π.χ. γεωγραφικά διαμερίσματα που βρίσκονται εκτός συνόρων και χρησιμοποιούνται, σύμφωνα με τις διεθνείς συνθήκες ή συμφωνίες μεταξύ κρατών, από τους φορείς δημόσιας διοίκησης της χώρας (πρεσβείες, προξενεία, στρατιωτικές βάσεις, επιστημονικές βάσεις κ.λπ.),

- κοιτάσματα πετρελαίου, φυσικού αερίου κ.λπ. σε διεθνή ύδατα εκτός της υφαλοκρηπίδας της χώρας, τα οποία τα εκμεταλλεύονται μονάδες που είναι μόνιμοι κάτοικοι της επικράτειας όπως αναφέρεται παραπάνω.

Από την οικονομική επικράτεια εξαιρούνται τα ακόλουθα στοιχεία:

- εξωεδαφικοί θύλακες (δηλαδή μέρη της γεωγραφικής επικράτειας της χώρας που χρησιμοποιούνται από τους φορείς δημόσιας διοίκησης άλλων χωρών, από τα θεσμικά όργανα της Ευρωπαϊκής Ένωσης ή από διεθνείς οργανισμούς σύμφωνα με τις διεθνείς συνθήκες ή συμφωνίες μεταξύ κρατών).

Ο εν λόγω ορισμός αναφέρεται στις παραγράφους 2.05-2.06 του ευρωπαϊκού συστήματος λογαριασμών (ΕΣΟΛ) 1995.

Η διαφορά μεταξύ εγχώριων αγορών και μη εγχώριων αγορών πρέπει να ερμηνεύεται για τους σκοπούς των βραχυπρόθεσμων στατιστικών με βάση την επικράτεια των κρατών μελών. Ο ορισμός αυτός μπορεί να αναθεωρηθεί στο μέλλον προκειμένου να ληφθεί υπόψη η ευρωπαϊκή ή/και οικονομική ολοκλήρωση βάσει άλλων σχετικών κανονισμών.

(1) Η συνήθης ερμηνεία του όρου "δείκτης παραγωγής" ως "εξέλιξη της προστιθέμενης αξίας" έρχεται σε αντίφαση με τον ορισμό της "παραγωγής" στο πλαίσιο των εθνικών λογαριασμών ή των στατιστικών διάρθρωσης των επιχειρήσεων, αποτελεί ωστόσο το σωστό όρο που κατά παράδοση χρησιμοποιείται στον εν λόγω τομέα των οικονομικών στατιστικών. Ο όρος "δείκτης προστιθέμενης αξίας" δεν χρησιμοποιείται ποτέ στην πράξη. Επειδή ο δείκτης ακολουθεί την εξέλιξη της παραγωγής σε σταθερές τιμές, μερικές φορές χρησιμοποιείται και ο όρος "δείκτης όγκου παραγωγής" Ο όρος δείκτης παραγωγής χρησιμοποιείται πάντα στο παρόν κείμενο ως ποσοτικός δείκτης, δηλαδή σε σταθερές τιμές.

(2) Στους εθνικούς λογαριασμούς χρησιμοποιείται η έννοια της "προστιθέμενης αξίας σε βασικές τιμές". Σε σύγκριση με την προστιθέμενη αξία σε τιμές κόστους συντελεστών παραγωγής, περιλαμβάνει τους φόρους που συνδέονται με την παραγωγή, αλλά εξαιρούνται οι επιδοτήσεις λειτουργίας στην παραγωγή. Η ευθυγράμμιση με τους εθνικούς λογαριασμούς μπορεί να επιφέρει ορισμένα πλεονεκτήματα, και κατά τον τρόπο αυτό τα κράτη μέλη θα μπορούν να χρησιμοποιούν την έννοια της προστιθέμενης αξίας σε βασικές τιμές ως προσεγγιστικό υποκατάστατο της προστιθέμενης αξίας σε τιμές κόστους συντελεστών παραγωγής.

(3) Οι όροι "κύκλος εργασιών", "πωλήσεις", "παραδόσεις" και "φορτώσεις" χρησιμοποιούνται συχνά ως συνώνυμοι όροι στο πλαίσιο των βραχυπρόθεσμων στατιστικών.

(4) Οι κανόνες εθνικής λογιστικής θα πρέπει να χρησιμοποιούνται ως κατευθυντήριες αρχές για τα στοιχεία που πρέπει να συμπεριλαμβάνονται ή να εξαιρούνται.

(5) Τα αμισθί εργαζόμενα μέλη οικογένειας έχουν προστεθεί για λόγους αρχής διότι είναι εξαιρετικά δύσκολη η συγκέντρωση ορθών αριθμητικών στοιχείων.

(6) Μη αμειβόμενη υπερωριακή εργασία δεν συναντάται συχνά σε πολλά κράτη μέλη, ωστόσο συμπεριλαμβάνεται για λόγους αρχής.

(7) Τα δικαιώματα προαίρεσης αγοράς μετοχών δεν έχουν συμπεριληφθεί για καθαρά πρακτικούς λόγους που συνδέονται με τη δυσκολία εναρμονισμένου ορισμού και συλλογής στοιχείων παρόλο που συχνά θεωρούνται ως ανταμοιβή για την εκτελεσθείσα εργασία που συνδέεται με τις συνολικές επιδόσεις της εταιρείας.

(8) Ή άλλη ισοδύναμη για δραστηριότητες εκτός του μεταποιητικού τομέα.

(9) Ο ορισμός ωφέλιμης επιφάνειας ευθυγραμμίζεται με την κατάταξη κατασκευών που αναφέρεται στις δημοσιεύσεις Statistical Standards and Studies, Νο 40 United Nations, New York 1987, και Statistical Standards and Studies, Νο 43 United Nations, New York 1994.